Document ID: 32012R1249

A BIZOTTSÁG 1249/2012/EU VÉGREHAJTÁSI RENDELETE
(2012. december 19.)
a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendeletnek megfelelően a központi szerződő felek által vezetett nyilvántartások formátumára vonatkozó végrehajtási technikai standardok megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Központi Bank véleményére (1),
tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (2) és különösen annak 29. cikke (5) bekezdésére,
mivel:
(1)
A 648/2012/EU rendelet 29. cikke (4) bekezdésével összhangban, valamint a 648/2012/EU rendelet 29. cikkének (4) bekezdése alapján elfogadott, a központi szerződő felek által vezetendő nyilvántartások és rögzítendő információk részleteit meghatározó szabályozási technikai standardokra vonatkozó, felhatalmazáson alapuló jogi aktus 13., 14. és 15. cikke alapján szabályokat kell megállapítani az e cikkekkel összhangban vezetett nyilvántartások és rögzítendő információk formátumának meghatározására is.
(2)
Annak biztosítása érdekében, hogy feladataikat hatékonyan és következetes módon hajthassák végre, az illetékes hatóságokat olyan adatokkal kell ellátni, amelyek összehasonlíthatóságot biztosítanak az egyes központi szerződő felek között. Az egységes formátum használata megkönnyíti az adatok központi szerződő felek közötti egyeztetését is.
(3)
A központi szerződő felek számára indokolt előírni, hogy a nyilvántartási célból tárolt adatokat a kereskedési adattárak által őrzött adatokéval kompatibilis formátumban tárolják, figyelembe véve, hogy bizonyos esetekben a központi szerződő feleknek és a kereskedési adattáraknak ugyanazokat az információkat kell rögzíteniük vagy jelenteniük. A különböző pénzügyi piaci infrastruktúrák által alkalmazott egységes formátum megkönnyíti azt, hogy a piaci résztvevők széles köre gyakrabban használhassa e formátumokat, és ezáltal előmozdítja a szabványosítást.
(4)
Az azonnali és közvetlen feldolgozás megkönnyítésére, valamint a piaci résztvevők költségeinek csökkentése érdekében fontos, hogy a központi szerződő felek, amennyire lehetséges, szabványosított eljárásokat és adatformátumokat alkalmazzanak.
(5)
Az alapul szolgáló eszközt egyetlen azonosító használatával kell azonosítani, mindazonáltal jelenleg nincs az egy kosárhoz tartozó alapul szolgáló eszközök azonosítására szolgáló, az egész piacon elterjedt szabványosított kód. Ezért a központi szerződő feleknek indokolt legalább azt feltüntetniük, hogy az alapul szolgáló eszköz kosár, valamint nemzetközi értékpapír-azonosító számot (ISIN) használniuk szabványosított indexek esetében, ha lehetséges.
(6)
Ez a rendelet az Európai Értékpapírpiaci Hatóság (EÉPH) által a Bizottságnak benyújtott végrehajtási technikaistandard-tervezeteken alapul.
(7)
Az EÉPH az európai felügyeleti hatóság (Európai Értékpapírpiaci Hatóság) létrehozásáról szóló, 2010. november 24-i 1095/2010/EU rendelet (3) 15. cikkével összhangban nyilvános konzultációkat folytatott az e rendelet alapját képező végrehajtási technikaistandard-tervezetek benyújtását megelőzően, elemezte a lehetséges kapcsolódó költségeket és hasznot, és kikérte az 1095/2010/EU rendelet 37. cikke szerint létrehozott Értékpapírpiaci Érdekképviseleti Csoport véleményét,
ELFOGADTA EZT A RENDELETET:
1. cikk
Az adatok formátuma
(1) A központi szerződő felek a 648/2012/EU rendelet 29. cikkének (4) bekezdése alapján elfogadott, a központi szerződő felek által vezetendő nyilvántartások és rögzítendő információk részleteit meghatározó követelményekről szóló szabályozási technikai standardokra vonatkozó, felhatalmazáson alapuló jogi aktus 20. cikkében foglalt, az egyes végrehajtott ügyletekre vonatkozó adatokat a melléklet 1. táblázatában meghatározott formátum szerint tárolják.
(2) A központi szerződő felek a 648/2012/EU rendelet 29. cikkének (4) bekezdése alapján elfogadott, a központi szerződő felek által vezetendő nyilvántartások és rögzítendő információk részleteit meghatározó követelményekről szóló szabályozási technikai standardokra vonatkozó, felhatalmazáson alapuló jogi aktus 21. cikkében foglalt, az egyes pozíciókra vonatkozó adatokat a melléklet 2. táblázatában meghatározott formátum szerint tárolják.
(3) A központi szerződő felek a 648/2012/EU rendelet 29. cikkének (4) bekezdése alapján elfogadott, a központi szerződő felek által vezetendő nyilvántartások és rögzítendő információk részleteit meghatározó követelményekről szóló szabályozási technikai standardokra vonatkozó, felhatalmazáson alapuló jogi aktus 22. cikkében foglalt, az üzleti tevékenységükre és belső felépítésükre vonatkozó adatokat a melléklet 3. táblázatában meghatározott formátum szerint tárolják.
(4) A központi szerződő felek az (1), (2) és (3) bekezdésben szereplő nyilvántartásokat és információkat olyan formátumban bocsátják az illetékes hatóság rendelkezésére, amely közvetlen adatátvitelt biztosít a központi szerződő fél és az illetékes hatóság között. A központi szerződő felek ezt az adatátvitelt az illetékes hatóság kérelmétől számított hat hónapon belül létrehozzák.
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. december 19-én.

Labels: 7
12
2
11